تداول نشطاء فايسبوكيين تابعين لجبهة البوليساريو ميزانية هذه الأخيرة لعام 2021، حيث لاحظ عدد من الصحراويين مظاهر السيبة اللي كاينة عند قيادات الجبهة الحالية كيف اللي سبقاتها، ف تبذير الأموال المخصصة لساكنة مخيمات تندوف و اللي هي أصلا عبارة عن مساعدات إنسانية كتجي من منظمات خيرية عالمية أو بعض الدول اللي كتساندهم. وتسائل هاد النشطاء ومنهم حتى اللي مقرب من القيادة العسكرية للجبهة، حول ضخامة المبالغ المالية المصروفة على بعض القطاعات اللي كيستفادو من مبالغ كبيرة رغم ضعف النتائج اللي كتقدمها مقابل تلك الأموال الطائلة اللي كتصرف عليها.. و فيها قطاعات، عمليا، وهمية وماكيناش، ولكن اللي معروف هو أن كل قطاع م هادو كيكون موراه قيادي فالبوليساريو وخاصو حقو من الكَاطو، كعكة ميزانية البوليساريو اللي كيجمعوها من المساعدات الدولية و غيرها،كيمشي جزء مهم منها إلى ميزانية القيادات العسكرية، أو مايسمى بأعضاء الأمانة العامة لتنظيم البوليساريو العسكري، وهوما اللي شادين الجبهة من الحلق ومتحكمين ف جميع الأمور اللي كتخص سكان مخيمات تندوف، طبعا وفق سياسة نظام الجنرالات ف الدزاير. رواد مواقع التواصل الإجتماعي، استغربوا من ضخامة الميزانية المخصصة لبعض القطاعات غير المهمة، مقابل ضعف الميزانية اللي كتكون موجهة للساكنة بحال مثلا ميزانية التغذية 300 مليون سنتيم والتعليم 81 مليون فقط، ف مقابل ذلك ميزانيات السفر و العدل والمناسبات والوزارات تجاوزات 40 مليار سنتيم، طبعا هادو كيستفادو منهم غير القيادات و ولادهم. تسريب الميزانية الخاصة بجبهة البوليساريو، فرشات القيادة ديالها وخلاتها ف مرمى النيران ديال ساكنة تندوف أولا، والمنتقدين والمعارضين لسياسة الجبهة ثانيا، وحتى المنتظم الدولي غادي يشوف حجم الإختلالات و السرقة اللي كديرها عناصر مايسمى “حكومة البوليساريو” ضد شعبها من تجويع وتفقير، بذريعة خوضها حرب وهمية ضد المغرب، خصوصا ف الظروف الحالية والناتجة عن انتشار جائحة كورونا.. وهي الفترة اللي عايشين فيها ناس مخيمات تندوف الويل لكحل و القيادة مقابلة كتروج لأوهام الحرب و مستمرة فالنهب ديالها و نوبة نوبة ترمي الفتات للسكان. هاد التجويع اللي كيعانيو منو ساكنة مخيمات بتندوف، و يطال أموال و مساعدات إنسانية هي، من المفروض أنها، من حقهم و موجهة خصيصا ليهم كهبات ومساعدات من جهات مختلفة.. ف مقابل هاد التجويع، كاين تبذير كبير و سخاء اتجاه بعض الوجوه المكشوفة اللي كتغذي الانفصال بالأقاليم الجنوبية للمملكة، ك “أمينتوا حيدار” و مؤخرا “سلطانة خيا” و غيرهم.. و اللي كتجيهم تحويلات مالية مهمة من البوليساريو عبر بعض الدول أوروبية و بأسماء بعض من عائلاتهم... ولكن كلشي ولى مفروش و كلشي عارف حقيقة هادشي. 
الناس ف مخيمات تندوف كاعيين على فضايح ميزانية البوليساريو.. فلوس صحيحة كتصرف على قطاعات وهمية وقيادة الجبهة كتشفر بالعلالي كيف ديما – وثائق